
Uznesenie Okresný súd Lučenec vo veci starostlivosti o maloleté deti: A. B., narodený XX.XX.XXXX, C. B., narodený XX.XX.XXXX, D. B., narodený XX.XX.XXXX, bytom ako navrhovateľka, v konaní zastúpené Úradom práce, sociálnych vecí a rodiny Veľký Krtíš, deti rodičov: matka D. E., narodená XX.XX.XXXX, trvale bytom D. XX, C. D. XX a otec A. B., narodený XX.XX.XXXX, trvale bytom D. X a maloleté dieťa: F. E., narodená XX.XX.XXXX, bytom ako navrhovateľka, v konaní zastúpená Úradom práce, sociálnych vecí a rodiny Veľký Krtíš, dieťa rodičov: matka D. E., narodená XX.XX.XXXX, trvale bytom D. XX, C. D. XX a otec neuvedený, o návrhu navrhovateľky A. B., narodenej XX.XX.XXXX, trvale bytom: D. XX, o zverenie maloletých detí do náhradnej osobnej starostlivosti, o nariadenie neodkladného opatrenia, takto rozhodol: Súd návrh na nariadenie neodkladného opatrenia
zamieta.
odôvodnenie: 1. Na Okresnom súde Lučenec (ďalej len „tunajší súd“ alebo „súd“) je vedené konanie o návrhu navrhovateľky – tety maloletých detí A. B., narodenej XX.XX.XXXX o zverenie maloletých detí do náhradnej osobnej starostlivosti. 2. Dňa 20.05.2025 doručila navrhovateľka súdu návrh na nariadenie neodkladného opatrenia. Svoj návrh odôvodnila tým, že na tunajší súd si podala návrh na zverenie maloletých detí - A. B., narodený XX.XX.XXXX, C. B., narodený XX.XX.XXXX, D. B., narodený XX.XX.XXXX a F. E., narodená XX.XX.XXXX do náhradnej osobnej starostlivosti, nakoľko od odchodu matky maloletých detí D. E., nar. XX.XX.XXXX sa spoločne s manželom starajú o maloleté deti, zabezpečujú im bývanie, stravu, ošatenie, obuv, školskú dochádzku. Uviedla, že všetky deti chcú ostať s nimi, pretože vyrastajú s nimi od malička. Otec detí A. B., narodený XX.XX.XXXX má novú partnerku a malé dieťa, z uvedeného dôvodu si nemôže zobrať deti do svojej starostlivosti. Preto žiada súd, aby maloleté deti - A. B., narodený XX.XX.XXXX, C. B., narodený XX.XX.XXXX, D. B., narodený XX.XX.XXXX a F. E., narodená XX.XX.XXXX dočasne zveril neodkladným opatrením do jej starostlivosti. 3. Podľa § 2 ods. 1, 2 Civilného mimosporového poriadku (ďalej „CMP“), na konania podľa tohto zákona sa použijú ustanovenia Civilného sporového poriadku, ak tento zákon neustanovuje inak. Na účely tohto zákona sa pojmy žaloba, strana a spor vykladajú ako návrh na začatie konania, účastník konania (ďalej len "účastník") a konanie podľa tohto zákona, ak z povahy veci nevyplýva inak. 4. Podľa § 324 ods. 1, 2, 3 Civilného sporového poriadku (ďalej „CSP“), pred začatím konania, počas konania a po jeho skončení súd môže na návrh nariadiť neodkladné opatrenie. Na konanie o návrhu na nariadenie neodkladného opatrenia je príslušný okresný súd. Neodkladné opatrenie súd nariadi iba za predpokladu, ak sledovaný účel nemožno dosiahnuť zabezpečovacím opatrením. 5. Podľa § 325 ods. 1 CSP, neodkladné opatrenie môže súd nariadiť, ak je potrebné bezodkladne upraviť pomery alebo ak je obava, že exekúcia bude ohrozená.
6. Podľa § 328 ods. 1 až 3 CSP, ak súd nepostupoval podľa § 327, nariadi neodkladné opatrenie, ak sú splnené podmienky podľa § 325 ods. 1, inak návrh na nariadenie neodkladného opatrenia zamietne. O návrhu na nariadenie neodkladného opatrenia rozhodne súd najneskôr do 30 dní od doručenia návrhu na nariadenie neodkladného opatrenia, ktorý spĺňa náležitosti podľa § 326. O návrhu na nariadenie neodkladného opatrenia podľa § 325 ods. 2 písm. e) rozhodne súd do 24 hodín od doručenia návrhu. Uznesenie, ktorým bolo rozhodnuté o návrhu na nariadenie neodkladného opatrenia, je súd povinný písomne vyhotoviť a odoslať. 7. Podľa § 329 ods. 1 až 3 CSP, súd môže rozhodnúť o návrhu na nariadenie neodkladného opatrenia aj bez výsluchu strán a bez nariadeného pojednávania. Pre neodkladné opatrenie je rozhodujúci stav v čase vydania uznesenia súdu prvej inštancie. Ak po vydaní uznesenia, ktorým bol zamietnutý návrh na nariadenie neodkladného opatrenia, dôjde k zmene skutkových okolností významných pre rozhodnutie, nezakladá právoplatné rozhodnutie, ktorým bol zamietnutý návrh na nariadenie neodkladného opatrenia, prekážku rozhodnutej veci. 8. Dňa 28.05.2025 bol tunajšiemu súdu doručený úradný záznam Úradu práce, sociálnych vecí a rodiny Veľký Krtíš (ďalej len „úrad“) zo dňa 26.05.2025 z obsahu ktorého vyplýva, úrad predvolal na osobný pohovor rodičov maloletých detí, navrhovateľku a jej manžela. V úvode stretnutia poučil navrhovateľku s manželom, že nakoľko majú deti oboch rodičov, deti by mali zostať u niekoho z nich. Obidvaja rodičia majú rovnaké povinnosti a práva. Zároveň vyzval rodičov, aby sa vyjadrili ako budú zabezpečovať deťom starostlivosť. Rodičia maloletých detí sa dohodli ohľadne starostlivosti o maloleté deti. Otec maloletých detí uviedol, že býva u svokrovcov, oni nedovolia, aby si zobral svoje deti k sebe, nakoľko nemá ani svoje bytové podmienky. Otec sa vyjadril, že deti nechce do B. (kde odišla matka detí k priateľovi) pustiť. Otec zabezpečuje starostlivosť, je živnostník, robí vo F., mesačne zarobí 800,- Eur, na detí platí. Matka maloletých detí poberá dôchodok 380,- Eur, vyjadrila sa, že sa vráti späť do Mule, nechá partnera v B., nakoľko nechce, aby bolo na ňu podané trestné oznámenie a aby deti, o ktoré sa zatiaľ starala navrhovateľka s manželom, nešli do ústavu. Matka maloletých detí D. E. si svoje deti mieni zobrať k sebe a poskytovať im riadnu starostlivosť. Navrhovateľka s manželom tiež navrhli pomoc pre maloleté deti a pre sestru navrhovateľky D. E.. 9. Z obsahu spisu sp. zn. 37P/20/2025 a zo správy kolízneho opatrovníka súd zistil, že maloleté deti A. B., narodený XX.XX.XXXX, C. B., narodený XX.XX.XXXX, D. B., narodený XX.XX.XXXX a F. E., narodená XX.XX.XXXX by sa mali momentálne nachádzať v starostlivosti svojej matky D. E., nar. XX.XX.XXXX na adrese D. XX. Otec detí bude naďalej pomáhať a prispievať deťom ako doteraz. Navrhovateľka sa rozhodla návrh na zverenie maloletých detí do náhradnej osobnej starostlivosti vziať späť. 10. Na základe vyššie uvedeného súd konštatuje, že toho času, keďže situácia v rodine maloletých detí sa stabilizovala, matka prevzala starostlivosť o maloleté deti, nie sú splnené dôvody pre nariadenie neodkladného opatrenia, a to potreba bezodkladnej úpravy pomerov maloletých detí. Preto súd návrh na nariadenie neodkladného opatrenia zamietol. 11. Z dôvodu právnej istoty súd uvádza, že v ďalšom procesnom postupe bude konať o návrhu vo veci samej, t.j. zverení maloletých detí do náhradnej osobnej starostlivosti. Poučenie: Proti tomuto uzneseniu je prípustné odvolanie v lehote 15 dní odo dňa jeho doručenia na Krajský súd v Banskej Bystrici cestou Okresného súdu Lučenec, E. G. XX, XXX XX H., a to písomne. V odvolaní sa popri všeobecných náležitostiach podania uvedie, proti ktorému rozhodnutiu smeruje, v akom rozsahu sa napáda, z akých dôvodov sa rozhodnutie považuje za nesprávne (odvolacie dôvody) a čoho sa odvolateľ domáha (odvolací návrh).

